Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: házastársának neve és munkahelye nyilvántartható-e. A közalkalmazottak jogállásáról szóló 1992. évi XXXIII. törvény
Paragraph Index: 1296

házastársának neve és munkahelye nyilvántartható-e. A közalkalmazottak jogállásáról szóló 1992. évi XXXIII. törvény (Kjt.) meghatározza a közalkalmazotti nyilvántartás adatkörét, és kimondja, hogy ebben nem szereplő körben adatszerzés nem végezhető, más adatot nyilvántartani nem lehet. Mivel a megadott adatkörben kizárólag a családi állapot szerepel, ezért a házastárs nevét és munkahelyét e törvény rendelkezései alapján nyilvántartani nem lehet. A Munka Törvénykönyvében meghatározott közeli hozzátartozóval kapcsolatos jogosultságok sem teszik szükségessé a házastárs adatainak kezelését, annál is kevésbé, mivel ezen az alapon az összes közeli hozzátartozó adatait nyilván kellene tartani. Amikor egy közeli hozzátartozóval kapcsolatban a munkáltatónak intézkednie kell (például fizetés nélküli szabadság kérése közeli hozzátartozó otthoni ápolása céljából), akkor az adott esetben kérheti a munkáltató a hozzátartozóról az intézkedés megtételéhez, a kérelem elbírálásához szükséges adatokat. Bizonyos esetekben mégis szükség lehet valamelyik hozzátartozó elérhetőségének ismeretére, például munkahelyi baleset, rosszullét miatt. Ennek nyilvántartásához a munkavállalók kifejezett hozzájárulása szükséges, és tájékoztatni kell őket az adatkezelés (nyilvántartás) céljáról, továbbá csak olyan adat kezelhető, amely elengedhetetlen az adatkezelés céljának eléréséhez. A munkavállaló dönthet arról, hogy megadja-e az adatokat, és ha igen, mely hozzátartozója elérhetőségét, telefonszámát adja meg. (656/K/1999) Több beadványozó kérdezte, hogy saját személyes adataik tekintetében hogyan érvényesül a munkavállalók hozzáférési joga, illetve a munkáltatók kötelesek-e tájékoztatni munkavállalóikat nyilvántartott adataikról. Az egyik panaszos azt sérelmezte, hogy az üzemi balesetével kapcsolatos iratmásolatok kiadását a munkáltató megtagadta. A munkabalesetek és foglalkozási megbetegedések bejelentése, kivizsgálása, nyilvántartása a munkáltató kötelezettsége. A munkáltatónak munkabaleseti jegyzőkönyvet kell készítenie, melyben a baleset kivizsgálása során tudomására jutott valamennyi tényt, adatot rögzíteni kell. Ezt a jegyzőkönyvet meg kell küldeni a sérültnek, továbbá tájékoztatni kell a jogorvoslat lehetőségéről. Tehát a munkavállaló megismerheti a jegyzőkönyv tartalmát eljárási jogosultsága és a személyes adatok védelmének joga alapján is. (465/A/1999) Egy közalkalmazott beadványában arról kért tájékoztatást, hogy a munkáltató a közalkalmazotti jogviszony megszüntetése esetén jogszerűen megtagadhatja-e, hogy a közalkalmazott — a róla vezetett adatok körének megismerése céljából — a személyi anyagába betekinthessen, illetve az abban szereplő iratokat magával vigye. Az adatvédelmi biztos válaszában kifejtette, hogy a közalkalmazott a közalkalmazotti alapnyilvántartásban róla vezetett adatokat bármikor megismerheti, az iratokba betekinthet. A munkáltató köteles ezen jog gyakorlását mindenkor biztosítani, mégpedig a lehető legrövidebb idő alatt, azonban legfeljebb 30 napon belül. A munkáltató a tájékoztatást az Avtv. 16. §-a alapján csak abban az esetben tagadhatja meg, ha ezt törvény elrendeli. A közalkalmazotti jogviszony megszűnése esetére a törvény nem rendelkezik a közalkalmazott adatainak további sorsáról, az adatok megőrzésének határidejéről. Azonban a munkáltatónak a jogviszony megszűnését követően is adatszolgáltatási kötelezettsége lehet az adóhatósággal, illetve a nyugdíj- és egészségbiztosítási szervekkel szemben. Mivel az adózást és a társadalombiztosítást szabályozó törvények megfelelő felhatalmazást adnak a munkáltató részére a közalkalmazotti jogviszony megszűnése utáni adatkezelésre, ezért jogszerűen nincs lehetősége a munkáltatónak arra, hogy a törvényben előírt igazolásokon túl a teljes személyi anyagot másolat készítése nélkül kiadja a közalkalmazott részére. Ez azonban nem zárja ki azt, hogy az érintett kérhesse a személyi anyagában szereplő iratok akár eredeti, akár másolati példányát egykori munkáltatójától. Ezen felül a munkáltató köteles másolat készítése nélkül átadni az olyan adatokat tartalmazó iratokat, amelyek tekintetében a közalkalmazotti jogviszony megszűnése után adatszolgáltatási kötelezettség nem terheli, azaz az adatkezelés célja megszűnt. Az egyes iratok, adatok vonatkozásában az adatkezelés céljának változatlan fennállásáról a munkáltató köteles tájékoztatást adni. (538/A/1999) A munkáltatók adatkezelésének kényes területe a személyes adatok harmadik személyek számára való továbbítása, nyilvánosságra hozása. Néhány beadványozó azt kérdezte, hogy milyen esetekben hozhatók mások tudomására adataik, kik juthatnak hozzá jogszerűen a személyes adatokhoz. A MÁV Rt. egyik dolgozója arra hívta fel a figyelmet, hogy munkahelyén a bérjegyzéket olyan közös listán küldik ki, amely arra nem jogosult személyek számára is hozzáférhető és áttekinthető. A panasszal kapcsolatban az adatvédelmi biztos munkatársai a MÁV Rt. egyik igazgatóságán helyszíni vizsgálat keretében tájékozódtak, és megvizsgálták a személyes adatok kezelésének általános gyakorlatát, valamint a bérkifizetés körülményeit. Ennek során közös bérjegyzéklistákat nem találtak, a bérek kifizetésének és elszámolásának gyakorlata az adatvédelmi követelményekkel összhangban volt. (132/A/1999) Egy köztisztviselők minősítésével kapcsolatos beadványra válaszolva az adatvédelmi biztos kifejtette, hogy a minősítés személyes adat, és a munkáltató azt a munkaértekezleten — törvényi felhatalmazás hiányában — csak az érintett köztisztviselő hozzájárulásával hozhatja nyilvánosságra. (490/A/1999) 2000/88/II. szám Az egyik állami szervnél a bérszámfejtést új program segítségével egy másik szerv fogja végezni. A program azonban a munkaügyi adatokra épül, és nem választható szét munkaügyi és bérszámfejtési részre. Az adatvédelmi biztos állásfoglalása szerint a személyügyi, közszolgálati nyilvántartásokban kezelhető adatok köre lényegesen szélesebb, mint ami az illetmény-számfejtéshez szükséges, ezért a számfejtéssel megbízott szervhez csak azok az adatok továbbíthatók, amelyek nélkülözhetetlenek az illetmény számfejtéséhez, a társadalombiztosítással, családi pótlékkal, személyi jövedelemadóval összefüggő feladatok ellátásához. (170/K/1999) Egy panaszos a levéltitok sérelme miatt fordult a biztoshoz, miszerint a Semmelweis Orvostudományi Egyetemen (SOTE) a magánleveleket felbontva kapják kézhez a címzettek. A levéltitkot mint alkotmányos jogot az Alkotmány is garantálja, és a Büntető Törvénykönyv is védi. A levéltitok védelmét olyan szabályokkal kell biztosítani, amelyek kizárják, hogy a levelek tartalmát illetéktelenek megismerjék. A biztos megkereste az egyetem rektorát, aki tájékoztatta, hogy iratkezelési szabályzatuk részletesen megállapítja a küldemények kezelésének rendjét. A vizsgálat során megállapítást nyert, hogy ezen utasítás betartása biztosítja a személyes adatok védelméhez, valamint a levéltitokhoz való jog érvényesülését. Az egyetem a vizsgálat nyomán megtette azokat az intézkedéseket, melyek a jogsértések elkerülését biztosítják. (449/A/1999) Több esetben szakszervezet kért véleményt arról, hogy megismerheti-e a munkavállalók béradatait. A szakszervezet minden olyan kérdésben tájékoztatást kérhet a munkáltatótól, amely a munkavállalók munkaviszonnyal összefüggő gazdasági és szociális érdekeivel kapcsolatos. Ez a jogosultság az érdek-képviseleti tevékenységet segíti, azonban nem alapozza meg a szakszervezet igényét az egyes munkavállalók béradatainak kezelésére, valamennyi dolgozóra kiterjedő bérnyilvántartás vezetésére. Tehát a szakszervezetnek nincs felhatalmazása arra, hogy béradatokat igényeljen és kezeljen. A szakszervezetnek arra van lehetősége, hogy statisztikai adatokat kérjen a munkáltatótól olyan bontásban, mely alkalmatlan arra, hogy az egyes dolgozók bérét pontosan megállapítsák. Másik lehetőségként a szakszervezet a dolgozóktól kérheti az adatokat és az adatkezeléshez való hozzájárulást, ebben az esetben azonban fel kell hívnia a munkavállalók figyelmét arra, hogy az adatszolgáltatás önkéntes, annak megtagadása esetén őket semmilyen hátrány nem érheti. Ha ilyen módon béradatok birtokába jut a szakszervezet, azokat köteles az Avtv.-nek megfelelően kezelni. (678/K/1999) Helyi önkormányzatok gyakran kérnek tájékoztatást arról, hogy a képviselő-testületnek vagy az önkormányzati bizottságoknak kiadhatók-e a hivatali és intézményi telefonokról folytatott beszélgetések listái. A telefonáló és a hívott fél neve, telefonszáma személyes adat. Ezért ezeket kezelni (listázni, nyilvántartani) akkor lehet, ha az érintett vagy törvény lehetővé teszi. Az önkormányzatnak és szerveinek nincs törvényi felhatalmazásuk arra, hogy az önkormányzat által fenntartott szervezetekben lebonyolított telefonbeszélgetések részletes listáit megismerjék. Az önkormányzatnak arra van lehetősége, hogy valamely műszaki megoldással (kódrendszer bevezetése, nyilvános telefonfülke felállítása) korlátozza a magánhívások számát. (713/K/1999) Oktatásügy

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes